
Mysterium fylder 100 år 



Af Kim Møller Hansen 


Den 30. juni er det præcis 100 år siden, at 
„noget" eksploderede over Tunguska i 
Sibirien i den største eksplosion af ikke- 
jordisk oprindelse i nyere tid. Det anslås, at 
2.150 kvadratkilometer russisk taiga blev 
hærget. Millioner af træer blev væltet, men et 
egentligt krater blev aldrig fundet. Nu mener 
italienske forskere, at de har identificeret 
krateret - en indsø. Endvidere tyder helt nye 
computersimuleringer - foretaget af 
amerikanske forskere - på, at en lille 
asteroide kan have forårsaget de omfattende 
ødelæggelser. 

Det myggeplagede og uvejsomme vildnis i Tunguska fik første gang besøg af 
en videnskabelig ekspedition i 1927, hvor den russiske mineralog og specialist i 
meteoritter, Leonid Kulik, efter mange strabadser nåede frem til det, som 
engang havde været en kæmpe skov af høje nåletræer. Det så ud, som om en 
eller anden kæmpe havde fældet skoven med en le i et område, som senere 
viste sig at være næsten lige så stort som Fyn. 

noget Sovjetunionen 


Kulik havde været forberedt pa, at 

ekstraordinært voldsomt måtte være foregået, for i fejrede 50 

1908 havde eksplosionen været så kraftig, at braget året for 

blev hørt 800 km væk, rystelserne blev registreret på Tun 9 uska_ 
seismografer Jorden rundt, skovbrande hærgede i L^^d^Kuliks 
ugevis og kunne ses hundredvis af kilometer borte, og a ^beid e U ved 
nattehimlen havde været oplyst over store dele af UC |gj ve | se af 
Europa og Centralasien i de efterfølgende dage og e t frimærke, 
uger. Kulik ledte under fem ekspeditioner i området 
forgæves efter det krater, som han mente en meteorit 
burde have efterladt. 

De hvide nætter 

Den 1. juli 1908 kunne man i skandinaviske dagblade læse om et ejendommeligt 
himmelfænomen. Det var så usædvanligt lyst natten i forvejen, at man uden 
større problemer kunne læse avis omkring midnat. Grenå Folketidende skrev 
bl.a.: 


„Et lysfænomen af sjælden storslået virkning kunne iagttages i aftes og langt 
hen på morgenstunden. På den nordlige himmel observeredes et lysskær så 
stærkt , at natten blev som den klare dag , og i lysskæret sås en vidunderlig 
dejlig blanding af alle regnbuens farver samt de mest forskellige fantastiske 
skyformationer. Samtidig havde himlen mod syd et ejendommeligt grågrønt 
udseende , medens bygninger og genstande , hvorpå skæret fra nord kastedes , 
fik en spøgelsesagtig hvid farve." 

Hvis det var en komet eller rester af en komet, som slog ned ved Stenede 
Tunguska om morgenen kl. 7.17 lokal tid, kan det forklare „de hvide nætter" 
over Skandinavien natten før. Tunguska-genstanden kom flyvende fra sydøst 
mod nordvest. Kometens hale og korona har i så fald peget bort fra Solen, dvs. i 
nordvestlig retning mod Skandinavien. Støvpartikler fra halen og koronaen 
ramte atmosfæren over Skandinavien ved midnatstid og reflekterede Solens lys, 
hvilket gjorde denne nat meget lys. 



Taigaen ved Stenede Tunguska ser romantisk ud i sommersolen, men billedet - 
taget af Sergei Ipatov - afslører ikke de milliarder af myg, som plager alle, der 
vover sig ind i området. Om vinteren kan temperaturen snige sig ned under minus 
50 grader celcius. Store dele af taigaen dækker to floders, Jenisejs og Lenas, 
afvandingsområder. Den østsibiriske taiga er en åben skov domineret af 
stedsegrønne nåletræer, men også med lærk og forskellige løvtræarter. Taigaen 




Igennem årene har rumskibs-tilhængere 
hævdet, at Tunguska-eksplosionen 
skyldtes, at et atomdrevet fartøj fra det 
ydre rum havarerede under mødet med 
Jordens atmosfære. Denne fantasifulde 
ide er sikkert plantet af en science fiction¬ 
historie skrevet af den russiske ingeniør 
Alexander Kazantsev i 1946. I hans 
historie eksploderede et atomdrevet 
rumskib fra Mars under dets søgen efter 
ferskvand i Bajkal-søen, verdens ældste 
og dybeste indlandssø. Kazantsev var 
blevet inspireret til science fiction¬ 
fortællingen under et besøg i Hiroshima i 
slutningen af 1945. 

er det største område i verden, hvor man finder uforstyrret natur. Den dækker 
mere end 25 % af Ruslands areal. Eksplosionen over taigaen i 1908 har givet 
nogle interessante følgevirkninger, bl.a. en forøget vækst hos træer samt 
mutationer hos myrearter - ikke kun i epicentret, men også i området under 
objektets indflyvningsbane. 

De fleste forskere mener i dag, at Tunguska-eksplosionen den 30. juni 1908 kl. 
7.17 lokal tid blev forårsaget at en asteroide eller en kometstump (med en 
diameter, der i de forskellige beregninger veksler fra 60 m til over 1.000 ml), 
som eksploderede med en energi på ti megaton eller mere mellem fem og ti 
kilometer over taigaen i Sibirien. Men ingen har - trods utallige ekspeditioner - 
fundet et krater, hvilket gennem tiderne har givet næring til fantasifulde 
teorier om hændelsen. Var det et ikke-jordisk, atomdrevet rumskib, som 
havarerede? Blev vi ramt af et sort hul eller en klump antimaterie? Eller? 
Eksplosionen over Tunguska var af den type, som muligvis kan ramme Jorden i 
fremtiden. Det er derfor værd at studere hændelsen, hvilket sker på flere 
videnskabelige institutter. Det er også blevet en tradition, at epicentret hvert 
år udforskes af videnskabelige ekspeditioner fra en række lande. 

I 2007 skrev tidsskriftet Nature, at Luca Gasperini og kolleger ved det 
italienske institut for maritim videnskab i Bologna mener, at de har lokaliseret 



et muligt krater: En cirkelrund indsø otte kilometer fra det sted, hvor man 
hidtil har troet, krateret skulle findes. 

Indsøen Cheko er 300 m i diameter, har usædvanligt stejle bredder ned mod 
vandet og er op til 50 m dyb. Ti meter under søbunden mener man at have 
registreret en massiv genstand - en rest af en asteroide? 

Forskerne siger, at Cheko er yngre og også på anden vis anderledes end andre 
søer i området - noget de tager som et tegn på, at den har en anden 
oprindelse. Men indtil man har foretaget yderligere undersøgelser, fx gravet 
noget af det, som ligger under dyndet i bunden, op, kan man kun betragte det 

Dette topografiske kort viser eksplosionsområdet ved floden Stenede Tunguska 
med angivelse af søen Cheko, det kosmiske objekts bane og det formodede 








































epicenter - det sted på jordoverfladen, der er lodret under det punkt, hvor 
eksplosionen blev udløst. Den mystiske genstand kom fra sydøst og eksploderede 
i luften 65 km nordvest for landsbyen Vanavara ved floden Stenede Tunguska. 
Mange vidner så et blå-hvidt lys, der bevægede sig lige ned mod jorden. Andre 
fortalte, at lyset lignede et langt, skinnende „rør". Undersøgelser fra 1930'erne 
tyder på, at mindst 700 mennesker observerede den mystiske gæst, som kom 
tordnende 30-35 grader over horisonten. 



En 3D-model (synsvinkel fra syd) af Chekos profil udarbejdet af Universitetet i 
Bologna, baseret på topografiske data. Vandspejlet er i modellen sænket 40 m 
under normalen, således at søens sider træder tydeligere frem. 


Mindre asteroide - større trussel! 

Mark Boslough og Dave Crawford, begge forskere ved Sandia National 
Laboratories i USA, fremlagde på et møde den 11. december 2007 i American 
Geophysical Union resultatet af deres 3D- computersimuleringer af Tunguska- 
eksplosionen. 

De to forskeres resultater tyder på, at eksplosionen ikke - som tidligere 
antaget - havde en energi på helt op til 10-20 megaton (500-1.000 gange 
kraftigere end Hiroshima-atombomben!), men „kun" 3-5 megaton. Selv en så 
„lille" asteroide kan forårsage store ødelæggelser, fordi den - på grund af 
gnidningsmodstanden i atmosfæren - eksploderer et godt stykke over jorden 
og skaber en brændende varm ildkugle, der bevæger sig ned mod jorden i 
overlydshastighed, hvilket skaber kraftige trykbølger og varmestråling ved 
jordoverfladen. Dvs. at ildkuglen frembringer ekstra energi rettet ned mod 
jordoverfladen - langt kraftigere end hvis det bare havde været en „normal" 
eksplosion i stor højde. Energien i asteroiden afhænger af dens hastighed, om 
den er porøs eller ikke-porøs, indeholder is eller er vandfri o.lign. 

Tidligere beregninger af ødelæggelsernes omfang har ikke, ifølge Boslough, 
taget højde for, at træerne i området var i dårlig stand (fx let kunne væltes 
omkuld), og at de kraftige vinde skabt af trykbølgerne blev forstærket mange 
gange af terrænforholdene. Derfor er de skader, som tilskrives Tunguska- 
asteroiden, blevet overdrevet i tidligere beregninger. 

Dette kort viser „nedslagsområdets" mønster dannet af væltede træer og er 
baseret på den seneste russiske forskning ved Institute of Applied Astronomy of 
the Russian Academy of Sciences i St. Petersburg. Russiske forskere mener i dag, 
at Tunguska-objektet bestod af mindst to klumper, som fulgtes ad. Den første - og 
største - klump udløste al sin energi i 6-8 kilometers højde og blev efterfulgt af en 
anden og mindre klump, der fløj lidt højere og til højre bag hovedklumpen. 





NASA-videnskabsmanden David Morrison har følgende kommentar til de nye 
beregninger: 

„Hvis beregningerne er korrekte - altså at en lille asteroide kan forårsage 
ødelæggelser, som man ellers altid har tillagt større asteroider - øges risikoen 
for, at Jorden i fremtiden rammes af en ny Tunguska-katastrofe, ganske 
gevaldigt. Hidtil har man antaget, at det kunne ske én gang pr. 2-3.000 tusind 
år, men da små asteroider er langt hyppigere end store, øges risikoen for et 
sammenstød med Jorden til én gang pr. 2-300 år!" 

Boslough og Crawford er ikke hr-hvem-som-helst. De nød stor anerkendelse, 
da de for ca. 15 år siden kunne forudsige - på grundlag af 
computersimuleringer - at ildkuglen, skabt af sammenstødet i juli 1994 mellem 
kometen Shoemaker-Levy 9 og planeten Jupiter, ville kunne ses fra Jorden. 
Kometen Shoemaker-Levy 9 bestod af mindst 21 fragmenter, nogle med en 
diameter på helt op til 2 km - så kometen har været en gigant i forhold til den 
lille, men alligevel højeksplosive Tunguska-asteroide. 

Godt, den ikke var forsinket! 

Tunguska-asteroiden har bevæget sig i sin bane omkring Jorden i næsten 5 
milliarder år, inden den slog ned i Sibirien. Hvis den havde været nogle timer 
forsinket, ville den måske i stedet have ramt Oslo eller Sankt Petersborg. Disse 
to storbyer ligger nemlig på samme breddegrad som nedslagsstedet ved 
Stenede Tunguska, og så var mange tusinde mennesker blevet dræbt. Der er 
imidlertid størst sandsynlighed for, at en fremtidig asteroide af Tunguska- 
størrelse slår ned i havet, hvilket vil skabe en ødelæggende flodbølge - en 
tsunami. 

Læs mere 

• Kim Møller Hansen: Gæsten fra det ydre 

fra det ydre rumSUFOI Butikken. 

• Vagn F. Buchwald: Meteoritter - nøglen til 

• Tunguska-mysteriet har været behandlet 
adskillige gange i UFO-Nyt, bl.a. i nr. 

5/1981, nr. 5-6/1986, nr. 2/1987, nr. 

2/1994, nr. 3/1994, nr. 1/2000 og nr. 

1 / 2002 . 

• Terra Nova, Volume 19, Issue 4 

(www.blackwell- 

synergy.com/doi/pdf/10. 1111/j. 1365- 
3121.2007.00742.x), Terra Nova, Volume 
20, Issue 2 (www.blackwell- 
synergy.com/doi/pdf/10.1111/j. 1365- 
3121.2008.00792.x) og Asteroid-comet Hazard-2005 (www- 
th.bo.infn.it/tunguska/Abstract-AKO-2005.pdf) 

• The Tunguska Page of Bologna University: www-th.bo. infn.it/tunguska 

• Uddrag fra History Channels udsendelse om Tunguska-mysteriet kan ses 
på www.youtube.com/watch?v=EiXpp-i442s med bl.a. originale filmklip fra 
de videnskabelige ekspeditioner i området. 

• I perioden 26.-28. juni 2008 afholdes der i Moskva i anledning af 
mysteriets 100-års jubilæum en international konference med titlen »100 
years since Tunguska phenomenon: Past, present and 

future«: http://tunguska.sai.msu.ru/index.php?q=index_e 



Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 








